## Carlos Mazón: “Posarem en marxa línies de finançament per a les empreses de la Comunitat Valenciana amb interessos als Estats Units”

*** Assenyala que esta iniciativa “se suma a les accions del Pla de promoció exterior de la Generalitat” i reafirma el compromís del Consell per “intensificar els recursos” per a fer costat a les empreses que operen en esta àrea
* Reafirma l’“aposta pels Estats Units per a mantindre’ns, establir-nos i créixer en este mercat”, així com aprofitar esta oportunitat “per a eixir més reforçats enfront d’altres competidors”
* El cap del Consell ha mantingut una trobada de treball amb empreses valencianes implantades a Florida, i la presidenta i el director executiu de la Spain-US Chamber of Commerce**

**Miami.**

El president de la Generalitat, Carlos Mazón, ha avançat que l’executiu valencià “posarà en marxa línies de finançament públiques per a les empreses de la Comunitat Valenciana amb interessos als Estats Units”.

El cap del Consell ha explicat que esta iniciativa se suma a les accions del Pla de promoció exterior, que “impulsarà els productes valencians en el mercat estatunidenc amb més recursos durant este període de transició”. Per a Mazón, l’objectiu és “continuar apostant pels Estats Units per a mantindre’ns, establir-nos i créixer en esta àrea amb una proposta ambiciosa que compta amb el suport de les empreses implantades en este mercat”.

Així s’ha pronunciat el cap del Consell després de la trobada de treball que ha mantingut amb una delegació d’empreses de la Comunitat Valenciana implantades a Miami, a on s’han abordat les necessitats de les empreses valencianes situades als Estats Units davant de la política aranzelària.

En la reunió també han participat la consellera d’Innovació, Indústria, Comerç i Turisme, Marián Cano; el director executiu de la Spain-US Chamber of Commerce, Juan Carlos Pereira, i l’agregada comercial de l’Ambaixada d’Espanya a Miami, María Dolores Fernández. Posteriorment, han mantingut un dinar de treball en el qual també han participat integrants del Centre Regional Valencià de Florida (CEVEX).

Mazón ha remarcat que “volem mantindre esta magnífica relació comercial amb els Estats Units i aprofitar esta oportunitat enfront d’altres competidors amb l’objectiu d’eixir més reforçats”.

El cap del Consell ha destacat la labor de les empreses de la Comunitat Valenciana que s’han establit en este país, que ha definit com “el millor mercat del món per als productes de qualitat de la nostra terra”.

Així, Mazón ha fet valdre l’exemple de les empreses valencianes implantades als Estats Units per a “impulsar la marca Comunitat Valenciana amb estos estàndards que ens diferencien dels nostres competidors en productes de gamma alta que ens fan ser forts en este mercat al qual no renunciarem”.

Per això, ha advocat per “ser ambiciosos per a ampliar la nostra presència en este país en sectors molt arrelats com la ceràmica, el calçat, el moble, la química i l’agroalimentari, entre d’altres”, al mateix temps que ha remarcat la capacitat de les empreses valencianes, castellonenques i alacantines per “superar les adversitats”.

Així mateix, el president ha assenyalat que Miami és un mercat estratègic per a la Comunitat Valenciana “a on tenim moltes coses per dir, a més de constituir-se com un pont cap a Sud-amèrica i Centreamèrica”.

Fecha: 02/05/2025